Diari Oficial de la Generalitat Valenciana


Sumari del DOGV 2296, del 24-06-1994 (1994/831784)

ORDRE de 31 de maig de 1.994, de la Conselleria de Cultura, per la qual s'estableixen les normes que han de regir els processos electorals de les federacions esportives de la Comunitat Valenciana.
----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/05/31/(2)/dof/vci/html**

### Dades del document

Número de DOGV
:   2296

Data del DOGV
:   24-06-1994

Secció del DOGV
:   DISPOSICIONS GENERALS

Número del document
:   1994/831784


Data del document
:   31-05-1994

Organisme emissor
:   Conselleria de Cultura

Tipus de document
:   Ordre

Anàlisi jurídica

ORDRE de 31 de maig de 1994, de la Conselleria de Cultura, per la qual s'estableixen les normes que han de regir els processos electorals de les federacions esportives de la Comunitat Valenciana. [94/4312]  
La Llei 4/1993, de 20 de desembre, de l'Esport de la Comunitat Valenciana conceptua les federacions com entitats privades, atribuint-los per delegació funcions públiques de caràcter administratiu, i regula la seua estructura interna, establint com a òrgans mínims de representació i govern: l'assemblea general, el president i la junta directiva.  
També estableix que l'elecció de l'assemblea general s'efectuarà per sufragi lliure, igual, directe i secret, per i entre els components federats de tots els estaments de la modalitat esportiva, d'acord amb els percentatges que reglamentàriament s'establiran, i que el president serà elegit per sufragi lliure, igual i secret, per i entre els membres de l'assemblea general.  
D'altra banda, la realització de les eleccions federatives anteriors es va regir pel Decret 16/1990, de 15 de gener, del Consell de la Generalitat Valenciana i per l'Ordre de la Conselleria de Cultura, Educació i Ciència de 28 de febrer de 1990, per la qual cosa ja s'han complit quatre anys des de la publicació de l'esmentada normativa.  
D'acord amb això i amb la finalitat de sincronitzar i coordinar els processos electorals de manera que puguen tenir lloc a la meitat dels períodes olímpics, per evitar la coincidència temporal amb les eleccions de les federacions espanyoles i per salvaguardar-ne la transparència, la llei ordena que aquests processos es realitzaran dins els terminis i d'acord amb la normativa que a aquest efecte disposarà l'administració esportiva autonòmica.  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, del Govern Valencià,   
ORDENE:  
CAPÍTOL I  
Disposicions generals  
Article primer. Periodicitat i convocatòria de les eleccions  
1.1. Les federacions esportives de la Comunitat Valenciana duran a terme durant 1994 els processos electorals per a l'elecció de l'assemblea general i del president, que es repeteixen cada quatre anys, coincidint amb la meitat dels períodes olímpics.  
1.2. Les federacions esportives constituïdes i inscrites en el Registre d'Entitats Esportives de la Comunitat Valenciana i les d'esports adaptats, esports combinats i tir i arrossegament de la Comunitat Valenciana que actualment es troben en procés de constitució, hauran de procedir a la convocatòria de les eleccions de l'assemblea general i del president en els terminis prevists en els reglaments electorals corresponents i d'acord amb les normes establertes en aquesta ordre.  
Article segon. Reglament electoral  
2.1. Les actuals juntes directives de les federacions esportives de la Comunitat Valenciana elaboraran el reglament electoral corresponent i el presentaran a la Direcció General de l'Esport, perquè siga objecte d'informe i aprovació, dins el termini de quinze dies comptadors des de la publicació d'aquesta ordre, i aquest es modificarà, si escau, d'acord amb l'informe emès per la Direcció General de l'Esport.  
Transcorregut un mes des de la presentació sense que la Direcció General de l'Esport haurà respost, el reglament es considerarà aprovat per silenci administratiu.  
2.2. Una vegada aprovat el reglament per aquest organisme, els presidents de les federacions convocaran l'assemblea general, la qual haurà de reunir-se, amb caràcter extraordinari, abans del 30 de juliol per ratificar el reglament electoral, elegir per sorteig la junta electoral federativa i procedir a la dissolució de l'assemblea general. Després de la dissolució, la junta directiva es constituirà en comissió gestora.   
L'acta de l'assemblea haurà de lliurar-se a la Direcció General de l'Esport en el termini dels tres dies següents a la celebració de l'assemblea.  
2.3. En el cas que l'assemblea general modifique el reglament electoral, les comissions gestores queden facultades per a fer les adaptacions que assenyale la Direcció General de l'Esport.  
2.4. En les federacions d'esports adaptats, esports combinats i tir i arrossegament, com no és procedent la convocatòria de l'assemblea general, serà la comissió gestora qui elaborarà, aprovarà i presentarà a la Direcció General de l'Esport, i, si escau, modificarà, el reglament electoral.  
Article tercer. Contingut del reglament electoral  
3.1. El reglament electoral haurà de regular les qüestions següents:  
a) Requisits per ser elector i elegible.  
b) Circumscripcions electorals.  
c) Presentació i proclamació de candidatures.  
d) Votacions.  
e) Composició, funcionament i competències de les meses electorals.  
f) Composició, funcionament i competències de la junta electoral federativa.  
g) Vot per correu.  
h) Calendari electoral.  
i) Cens electoral.  
j) Composició de l'assemblea i distribució dels membres per estaments, circumscripcions i, si escau, modalitats.  
k) Ubicació dels llocs d'exposició del cens, candidatures, meses electorals i junta electoral federativa.  
Aquest contingut es refereix tant a les eleccions de l'assemblea general com a l'elecció del president.  
3.2. La regulació de les qüestions relatives als apartats h, i, j, k, i qualsevol altra específica de cada federació, es presentaran com a annexos al text del reglament electoral.  
Article quart. Dates hàbils  
En el procés electoral, seran considerats inhàbils els dissabtes, diumenges, festius i també el mes d'agost als efectes de computar els terminis del calendari i presentar els recursos o reclamacions.  
Els dies fixats per a l'elecció dels membres de l'assemblea general i del president de la federació hauran de ser, preferentment, dissabte de vesprada, diumenge o festiu, i compatibles amb les competicions oficials de la federació.  
CAPÍTOL II  
Eleccions a l'assemblea  
Article cinquè. Cens electoral  
5.1. El cens de les eleccions a l'assemblea general contindrà la relació de tots els qui tinguen la condició d'electors i estarà integrat per:  
- Esportistes: aquells qui tinguen llicència en vigor en la data de la publicació d'aquesta ordre i siguen majors de 16 anys el dia de la convocatòria de les eleccions.  
- Associacions: aquelles que estiguen inscrites o hagen sol·licitat la inscripció en el Registre d'Entitats Esportives de la Comunitat Valenciana en la data de la publicació d'aquesta ordre i es troben adscrites a la federació.  
- Tècnics-entrenadors: aquells qui tinguen llicència en vigor en la data de publicació d'aquesta ordre i siguen majors de 16 anys el dia de la convocatòria de les eleccions.  
- Jutges-àrbitres: aquells qui tinguen llicència en vigor en la data de la publicació d'aquesta ordre i siguen majors de 16 anys el dia de la covocatòria de les eleccions.  
En aquelles federacions on hi haja algun altre estament diferent dels anteriors, en el cens d'aquest s'inclouran les persones que posseesquen els requisits previstos per aquest article.  
5.2. El censos electorals s'ordenaran separant els censats per estaments de cada circumscripció electoral.  
Article sisè. Exposició de censos i reclamacions  
6.1. Els censos s'exposaran als llocs fixats pel reglament electoral de cada federació i a les direccions territorials de la Conselleria de Cultura, ubicades a:  
- Alacant: carrer Carratalà, 47.  
- Castelló: avinguda del Mar, 23.  
- València: avinguda Navarro Reverter, 2-3ª.  
6.2. Les reclamacions sobre el cens electoral hauran de presentar-se necessàriament durant els dies previstos en el calendari electoral, a la seu oficial de cada federació autonòmica, a les delegacions o a qualsevol altres llocs que fixe el reglament electoral corresponent, bé personalment, per correu, telegrama, fax o qualsevol altre mitjà que permeta tenir constància de la reclamació dins els terminis marcats en el calendari electoral.  
Les reclamacions presentades per qualsevol mitjà previst en el paràgraf anterior, sols seran admeses si són rebudes dins el termini establert en el calendari electoral per a la presentació de reclamacions.  
Article setè. Circumscripcions electorals i distribució de membres de l'assemblea  
7.1. Serà circumscripció electoral cadascuna de les províncies de la Comunitat Valenciana, sempre que s'hi haja implantat la modalitat esportiva corresponent.  
7.2. El nombre total de representants de l'assemblea no podrà ser superior al que actualment hi ha previst per a cada assemblea federativa segons el reglament electoral vigent en les eleccions anteriors, llevat que per haver-hi menys de vint associacions en tota la Comunitat Valenciana, cadascuna d'aquestes tinga dret a tenir un representant en l'assemblea i això condicione el nombre total de membres d'aquesta, d'acord amb els percentatges per estaments que estatutàriament estiguen establerts.  
Article vuitè. Distribució de l'assemblea  
8.1. La distribució del nombre total de membres de l'assemblea per estaments i circumscripcions serà la que resulte d'aplicar els percentatges establerts estatutàriament al nombre de membres que estiguen censats en cada estament, per cadascuna de les circumscripcions electorals.  
8.2. En aquelles federacions on hi haja més d'una modalitat esportiva, s'aplicarà el que disposa l'apartat anterior per a cadascuna de les modalitats, d'acord amb les normes següents:  
a) En les federacions on hi haja reconeguda una modalitat esportiva principal, d'acord amb el que disposa la disposició addicional primera d'aquesta ordre, aquesta haurà de tenir entre el 51% i el 80% del total del membres de l'assemblea, i la designació de la resta dels membres es farà pel criteri de proporcionalitat, en funció del nombre de llicències federatives.  
b) En les federacions on hi haja reconeguda més d'una modalitat esportiva, d'acord amb el que disposa la disposició addicional segona d'aquesta ordre, cadascuna d'aquestes modalitats haurà de tenir com a mínim el 5% de representació del total de l'assemblea, i la designació de la resta es farà pel criteri de proporcionalitat, en funció del cens total.  
c) Dins cada modalitat, les proporcions de representació dels diferents estaments s'ajustaran, en la mesura del possible, als criteris establerts estatutàriament.  
Article novè. Calendari electoral  
El calendari electoral s'ajustarà als terminis mínims següents, sense que en cap cas es preveja la finalització de les eleccions a president després del 12 de desembre d'enguany.  
Eleccions a l'assemblea  
Dia 0. Convocatòria d'eleccions i publicació del reglament electoral, cens, calendari i altres annexos.  
Per a les federacions previstes en l'article 10.4 d'aquesta ordre, aquest dia es farà també el sorteig públic dels membres de la junta electoral federativa, fent constar el lloc i l'hora de celebració del sorteig.  
Dia 1. Constitució de les juntes electorals federatives.  
Dies 2 a 6. Termini d'exposició dels cens electoral i de presentació de reclamacions a aquest davant la junta electoral federativa.  
Dia 7. Resolució de reclamacions dels cens electoral per la junta electoral federativa.  
Dies 8 i 9. Presentació de possibles recursos davant el Comitè Valencià de Disciplina Esportiva.  
Dia 10. Resolució de recursos pel Comitè Valencià de Disciplina Esportiva.  
Dies 11 a 14. Termini de presentació de candidatures per al diferents estaments de l'assemblea general.  
Dia 15. Publicació de les candidatures presentades a els llocs prevists en el reglament electoral.  
Des d'aquest dia fins el cinqué dia anterior al de la votació, termini per sol·licitar la documentació relativa al vot per correu.  
Dies 16 i 17. Presentació de reclamacions a les candidatures presentades davant la junta electoral federativa.  
Dia 18. Resolució de les reclamacions i proclamació dels candidats per la junta electoral federativa.  
Dia 19 i 20. Presentació de possibles recursos davant el Comitè Valencià de Disciplina Esportiva.  
Dia 21. Resolució de recursos pel Comitè Valencià de Disciplina Esportiva.  
Dia 23. Finalització del termini per a sol·licitar la documentació relativa al vot per correu.  
Dia 26. A les 20 hores constitució de la mesa electoral per alçar acta dels vots rebuts per correu.  
Dia 27 o següents. Celebració de les votacions. Haurà de ser, preferentment, dissabte de vesprada, diumenge o festiu el dia fixat, i compatible amb l'activitat esportiva de la federació.  
Dia 28 o l'endemà de la celebració de les eleccions. Publicació provisional dels resultats electorals.  
Dies 29 i 30 o els dos dies següents al de la finalització del termini anterior. Termini de presentació de possibles reclamacions davant la junta electoral federativa.  
Dia 31 o el dia següent al de la finalització del termini anterior. Resolució de reclamacions per la junta electoral federativa, proclamació dels candidats electes i publicació de la composició definitiva de l'assemblea.  
Dies 32 i 33 o els dos dies següents al de la finalització del termini anterior. Presentació de possibles recursos davant el Comitè Valencià de Disciplina Esportiva.  
Dia 35. Resolució de recursos pel Comitè Valencià de Disciplina Esportiva.  
Article deu. Composició, funcionament i competències de la junta electoral federativa  
10.1. La junta electoral federativa estarà integrada per tres membres, elegits per sorteig per l'assemblea general entre persones que hauran de complir els requisits següents:  
- Ser major de 18 anys.  
- Presentar la candidatura davant la federació corresponent.  
- No presentar-se com a candidat a membre de l'assemblea general.  
10.2. Des de la data de l'entrada en vigor d'aquesta ordre i fins al dia anterior a la celebració de l'assemblea general prevista en l'article 2.2 d'aquesta ordre, les persones que complesquen els requisits anteriors podran presentar-se com a candidats a membres de la junta electoral federativa.  
En l'acte del sorteig es designaran també els suplents fixats en el reglament electoral, per als supòsits de malaltia o qualsevol altra causa excepcional.  
En el cas de no presentar-s'hi candidats que possibiliten el compliment del que disposen els paràgrafs anteriors, aquests podran ser designats directament per l'assemblea general entre persones domiciliades en la circumscripció electoral de la seu oficial de la federació autonòmica.  
La composició de la junta electoral federativa es comunicarà a la Direcció General de l'Esport en el termini dels tres dies següents a l'elecció.  
10.3. La junta electoral federativa tindrà com a funcions: conèixer de les reclamacions i incidències que es produesquen sobre el cens electoral i dictar-hi resolució, presentar i proclamar els candidats, proclamar els membres de l'assemblea general, i decidir sobre qualsevol altra qüestió que afecte directament la celebració i el resultat de les eleccions.  
Les resolucions de la junta electoral federativa es notificaran en els taulers d'anuncis de la seu oficial de la federació, de la delegació federativa corresponent, i en els serveis territorials de la Conselleria de Cultura de la província corresponent.  
En concloure els processos electorals de les assemblees generals i dels presidents de les diferents federacions esportives, les juntes electorals federatives es dissoldran.  
10.4. En les federacions d'esports adaptats, esports combinats i tir i arrossegament, com no és procedent la convocatòria de l'assemblea general, la junta electoral federativa serà elegida per sorteig, que serà públic i es farà l'endemà de la convocatòria de les eleccions, a l'hora fixada en el calendari electoral, entre persones que no es presenten com a candidats a membres de l'assemblea general i que, des del dia d'entrada en vigor d'aquesta ordre fins al dia de la convocatòria de les eleccions i una hora abans del sorteig, hagen presentat la seua candidatura per ser membres de la junta electoral federativa.  
En el cas que no s'hi presenten candidats que possibiliten el compliment del que disposa el paràgraf anterior, el sorteig se celebrarà entre persones domiciliades en la circumscripció electoral de la seu oficial de la federació autonòmica.  
Article onze. El Comitè Valencià de Disciplina Esportiva  
El Comitè Valencià de Disciplina Esportiva, d'acord amb l'article 83 de la Llei de l'Esport de la Comunitat Valenciana, tindrà competència per a conèixer dels recursos que s'interposen contra les decisions de les juntes electorals federatives i dictar-hi resolució.  
A aquest efecte, el Comitè Valencià de Disciplina Esportiva tindrà la seu a la Direcció General de l'Esport, a l'av. Campanar, 32, de València.  
Les decisions d'aquest posen fi a la via administrativa.  
Els membres del Comitè Valencià de Disciplina Esportiva no podran formar part de cap junta electoral federativa.  
El termini per a presentar recursos electorals davant el Comitè Valencià de Disciplina Esportiva serà el fixat en el calendari de cada reglament electoral.  
Article dotze. Disposicions comunes a les juntes electorals federatives i al Comitè Valencià de Disciplina Esportiva  
Les decisions de les juntes electorals federatives i del Comitè Valencià de Disciplina Esportiva es prendran per majoria de vots.  
Juntament amb les reclamacions o recursos pertinents, els interessats hauran d'aportar les proves i els raonaments que consideren convenients perquè la junta electoral federativa o, si escau, el Comitè Valencià de Disciplina Esportiva puguen dictar-hi resolució dins els terminis previstos en el calendari electoral.  
Article tretze. Presentació i proclamació de les candidatures  
13.1. La presentació de la candidatura es farà mitjançant un escrit signat pel candidat, dirigit a la junta electoral federativa, i es lliurarà o trametrà dins el termini previst en el reglament electoral a la seu oficial de la federació autonòmica, a les delegacions o als llocs fixats en el reglament electoral, personalment, per correu, telegrama, fax o qualsevol altre mitjà que permeta tenir constància de la recepció del document dins els terminis previstos en el calendari electoral. Les candidatures trameses per qualsevol dels mitjans abans esmentats, sols seran admeses si són rebudes dins el termini establert per a la presentació de candidatures.  
En l'esmentat escrit haurà de fer-se constar la condició d'elegible per un estament i una circumscripció determinada, i haurà d'adjuntar-s'hi la fotocòpia del document nacional d'identitat.  
En el cas de les associacions esportives, s'haurà de presentar també el certificat acreditatiu de tenir la representació d'aquella, per a la presentació de la candidatura, expedit pel secretari de l'entitat amb el vist-i-plau del president i el segell del club.  
13.2. La junta electoral federativa podrà efectuar les comprovacions que considere oportunes per verificar el compliment dels requisits exigits, i procedirà a la publicació de les llistes provisionals de candidats elegibles en els terminis previstos en el calendari electoral.  
Contra les llistes provisionals de candidats elegibles podran presentar-se reclamacions per escrit, dirigides a la junta electoral federativa, en els llocs fixats en el reglament electoral, personalment o a través dels mitjans previstos en l'apartat primer d'aquest article. Les reclamacions presentades per qualsevol mitjà previst en el paràgraf primer d'aquest article, sols seran admeses si són rebudes dins el termini establert per a la presentació de reclamacions en el calendari electoral.  
Article catorze. Requisits per a ser elector  
14.1. Podran ser electors les persones majors de 16 anys el dia de la convocatòria de les eleccions i que figuren en el cens electoral, o els majors de 18 anys que siguen representants d'una entitat que figure en el cens electoral.  
14.2. Cada elector exercirà el dret de vot personalment en la mesa de la circumscripció on es trobe censat ell mateix o l'entitat que representa, sense perjudici del que disposa l'article 21 d'aquesta ordre sobre el vot per correu.  
Article quinze. Requisits per ser elegible  
15.1. Podran ser candidats a membres de l'assemblea general les persones que, sent majors de 18 anys el dia de la convocatòria de les eleccions, complesquen els requisits següents:  
a) Estar en el ple ús dels drets civils.  
b) Figurar en el cens electoral de l'estament corresponent o ser representant d'una entitat que figure censada.  
c) No haver estat inhabilitat per a l'exercici de càrrec públic per sentència judicial ferma o de càrrec esportiu per resolució ferma dictada per un òrgan disciplinari en l'exercici de les seues competències.  
d) Presentar la candidatura d'acord amb el que disposa el reglament electoral de la federació.  
e) No ser membre de la junta electoral federativa o del Comitè Valencià de Disciplina Esportiva.  
15.2. En el cas que algun candidat complesca els requisits per a votar o presentar-s'hi com a tal per dos estaments diferents, sols podrà presentar la candidatura per un d'aquests.  
Article setze. Composició de les meses electorals  
16.1. En cada circumscripció electoral es constituirà una mesa electoral per a l'elecció dels membres de l'assemblea dels diferents estaments, la qual serà ubicada en els llocs assenyalats en el reglament electoral de cada federació.  
La junta electoral federativa designarà per sorteig, entre els qui figuren en el cens electoral, la composició de les diferents meses electorals, en què hauran d'estar representats tots els estaments.  
En el mateix acte del sorteig hauran de designar-se cinc suplents per cadascun dels components de la mesa.  
El membre de més edat dels elegits per sorteig serà designat president i el més jove secretari.  
16.2. No podran ser membres de les meses electorals ni els candidats ni els membres de les juntes electorals federatives, si bé els candidats podran designar o actuar com a interventors en les meses electorals.  
Article disset. Competències de les meses electorals  
Serà funció de la mesa electoral comprovar la identitat dels votants, recollir la papereta de vot i dipositar-la a l'urna tancada i preparada a aquest efecte, procedir al recompte dels vots i alçar acta dels vots emesos, dels resultats, etc., i també de les incidències i reclamacions, si n'hi ha, fent constar-hi el nombre de vots obtinguts per cada candidat.  
L'acta serà subscrita pel president, el secretari, la resta dels membres de la mesa i els interventors, si els hi hagués, i posteriorment es lliurarà a la junta electoral federativa.  
Article divuit. Funcionament de les meses electorals  
Les meses es constituiran, com a mínim, una hora abans del començament de les votacions i romandran obertes durant el temps fixat en el calendari electoral, que mai serà inferior a quatre hores, llevat que hagués votat la totalitat del cens en un temps menor.  
Arribada l'hora oficial d'obertura de la mesa, el secretari procedirà a comprovar la identitat dels votants, assegurant-se que no hagen emès el vot per correu i els recollirà la papereta, que dipositarà el president a l'urna de l'estament corresponent. Hi haurà una urna diferent per a cadascun dels estaments elegibles.  
En acabar la votació, el secretari procedirà a l'obertura dels sobres del vot per correu i el president els introduirà en l'urna.  
En el cas que s'hagueren rebut vots per correu, la mesa electoral haurà de constituir-se a les 20 hores del dia anterior al de la votació per alçar acta dels vots rebuts per correu, anotant en el cens aquells electors que hagueren exercit aquesta modalitat de vot.  
Article dinou. Documentació electoral  
En les eleccions a membres de l'assemblea general s'utilitzaran paperetes i sobres d'acord amb el model que determine la Direcció General de l'Esport.  
La comissió gestora de cada federació posarà a la disposició de les meses electorals i de la junta electoral federativa els mitjans personals i materials necessaris per a l'exercici de les seues funcions.  
La Direcció General de l'Esport facilitarà a la comissió gestora les paperetes i els sobres necessaris per a la celebració de les votacions, segons els censos de cada estament.  
Article vint. Votacions  
20.1. En les eleccions a tots els estaments el vot ha de ser lliure, igual, directe i secret.  
Cada elector podrà votar, com a màxim, a tants candidats del seu estament com corresponga elegir en la circumscripció electoral i, si s'escau, en la modalitat esportiva.  
20.2. Quan el nombre de candidats presentats per un estament determinat siga igual o inferior al nombre de membres que corresponen a l'estament i la circumscripció electoral i, si s'escau, a la modalitat esportiva, no se celebraran les eleccions en aquest estament, i els candidats ja proclamats actuaran com a membres de l'assemblea.  
En aquest supòsit, després de la proclamació definitiva de membres de l'assemblea, podrà procedir-se a la modificació del calendari per a l'elecció del president avançant els terminis corresponents.  
20.3. Seran elegits membres de l'assemblea els candidats que obtinguen major nombre de vots, fins a cobrir el total de representants elegibles.  
20.4. En cas d'empat a vots entre dos o més candidats a membres de l'assemblea, la junta electoral federativa el resoldrà per l'ordre preferent d'antiguitat en la federació.  
20.5. Els candidats que no hagen resultat elegits membres de l'assemblea seran considerats suplents per a cobrir eventuals baixes en el seu estament, circumscripció i, si s'escau, modalitat esportiva.  
La junta electoral federativa elaborarà la relació dels suplents, ordenada segons el nombre de vots obtinguts per cadascun d'aquests.  
Article vint-i-u. Vot per correu  
21.1. Aquells electors que prevegen que en la data de la votació no podran exercir el seu dret de vot personalment, podran fer-ho per correu.  
A aquest efecte l'elector haurà de sol·licitar a la junta electoral federativa, dins el termini previst en el calendari electoral, el certificat d'inscripció en el cens electoral, i haurà d'adjuntar a la sol·licitud la fotocòpia del document nacional d'identitat.  
La sol·licitud de certificat d'inscripció en el cens haurà de fer-se personalment. També podrà fer-se a través d'un representant, que la dirigirà a la junta electoral federativa juntament amb l'escriptura pública de poder atorgada davant notari o cònsol, que incorporarà el certificat mèdic oficial acreditatiu de la malaltia o incapacitat que impedesca a l'elector la formulació personal de la seua sol·licitud. La junta electoral federativa en rebre la sol·licitud, comprovarà la coincidència de la signatura de l'apoderat amb la que figure en el seu document nacional d'identitat.  
En tot cas, la junta electoral federativa, sols atendrà les sol·licituds rebudes fins al cinquè dia anterior al de la votació.  
21.2. La junta electoral federativa comprovarà si el sol·licitant es troba inclòs en el cens, i en aquest cas farà l'anotació corresponent en el cens i expedirà el certificat d'inscripció, que es lliurarà o trametrà a l'interessat juntament amb la documentació electoral, composta per:  
a) Un sobre menut del model oficial, on l'elector introduirà la papereta amb els noms elegits i després el tancarà.  
b) Un sobre més gran dirigit a la mesa electoral, en el qual l'elector introduirà el sobre menut abans esmentat, una fotocòpia del DNI i el certificat d'inscripció en el cens.  
El sobre gran anirà tancat i al dors portarà el nom del votant, la signatura, el número del document nacional d'identitat, l'estament i, si escau, la modalitat esportiva per què es vota.  
Aquest sobre serà tramés per correu a la mesa electoral i haurà d'estar a la disposició d'aquesta abans de les 20 hores del dia anterior a l'assenyalat per a les votacions.  
Article vint-i-dos. Reclamacions  
Contra les llistes provisionals de candidats electes podran presentar-se reclamacions per escrit dirigides a la junta electoral federativa, en els llocs previstos en el reglament electoral, personalment, per correu, telegrama, fax o per qualsevol altre mitjà, sempre que permeta a la junta electoral tenir constància de la reclamació presentada dins el termini fixat en el calendari electoral per a la presentació de reclamacions. Les reclamacions trameses per qualsevol dels mitjans abans esmentats, sols s'admetran si són rebudes dins el termini establert en el calendari electoral per a la presentació de reclamacions.  
La junta electoral federativa resoldrà les reclamacions en els terminis previstos en el calendari electoral i publicarà la llista definitiva dels candidats electes.  
CAPÍTOL III  
Eleccions a president  
Article vint-i-tres. Calendari electoral  
Proclamats els resultats electorals, la comissió gestora convocarà l'assemblea general per a l'elecció del president, d'acord amb el calendari prefixat en el reglament electoral, el qual s'adaptarà als terminis mínims següents:  
Dia 1. Convocatòria d'eleccions a president en la qual s'especificarà el lloc, el dia i l'hora de la celebració de l'assemblea.  
Dia 2 a 5. Presentació de candidatures a president.  
Dia 6. Proclamació de candidatures presentades.  
Dies 7 i 8. Presentació de possibles reclamacions a les candidatures proclamades davant la junta electoral federativa.  
Dia 9. Resolució, si s'escau, de les reclamacions presentades per la junta electoral federativa.  
Dia 10 i 11. Presentació de possibles recursos davant el Comitè Valencià de Disciplina Esportiva.  
Dia 12. Resolució, si s'escau, dels recursos del Comitè Valencià de Disciplina Esportiva.  
Dies 17 a 20. Dins aquest termini, fixació del dia per a la celebració de la votació per a l'elecció del president en l'assemblea general, que haurà de ser, preferentment, dissabte de vesprada, diumenge o festiu i compatible amb l'activitat esportiva de la federació.  
Proclamació provisional dels resultats per la mesa electoral en acabar la votació. I publicació dels resultats en els llocs previstos en el calendari electoral.  
Dies 21 i 22 o els dos dies següents al de la celebració de les eleccions. Presentació de possibles reclamacions davant la junta electoral federativa.  
Dia 23 o el següent al de finalització del termini anterior. Resolució d'impugnacions i proclamació definitiva dels resultats per la junta electoral federativa.  
Dia 24 i 25 o els dos dies següents al de la finalització del termini anterior. Presentació de possibles recursos davant el Comitè Valencià de Disciplina Esportiva.  
Dia 26 o el següent al de finalització del termini anterior. Resolució, si s'escau, dels recursos pel Comitè Valencià de Disciplina Esportiva.  
La convocatòria serà notificada a cadascun dels membres electes de l'assemblea general i s'anunciarà tambè al tauler d'anuncis de la federació i als altres llocs previstos en el reglament electoral de cada federació.  
Article vint-i-quatre. Cens electoral  
Els cens electoral per a l'elecció del president estarà integrat per tots els membres electes de l'assemblea general proclamats com a tals per la junta electoral o, si escau, pel Comitè Valencià de Disciplina Esportiva.  
Article vint-i-cinc. Requisits per ser elector i elegible  
Són electors tots els membres integrants de l'assemblea general.  
Són elegibles els qui, tenint la condició d'electors, presenten la candidatura en la forma i els terminis establerts en el reglament electoral.  
Article vint-i-sis. Presentació i proclamació de candidatures  
26.1. La presentació de candidatures per a president de la federació es farà a la seu oficial de la federació autonòmica, a les delegacions o en qualsevol altre lloc que fixe el reglament electoral, a través d'un escrit dirigit a la junta electoral federativa, on es farà constar la condició de membre de ple dret de l'assemblea i la candidatura que es presenta. La candidatura anirà signada pel propi candidat i acompanyada de la signatura del 10% dels membres de dret de l'assemblea, i sense aquest requisit no podrà ser proclamada.  
26.2. En acabar el termini de presentació de candidatures, la junta electoral federativa exposarà la llista provisional dels candidats a president, i podran presentar-s'hi impugnacions en els terminis previstos en el calendari electoral, les quals seran resoltes per la junta electoral federativa, que publicarà la llista definitiva de candidats a la presidència de la federació.  
Contra les resolucions de la junta electoral federativa podrà interposar-se recurs davant el Comitè Valencià de Disciplina Esportiva, en els terminis i la forma previstos en el calendari electoral.  
Article vint-i-set. Mesa electoral  
En l'elecció del president, la mesa electoral estarà integrada pel membre de major edat present de cadascun dels estaments representats que no tinga la condició de candidat.  
Serà president el de més edat, el vot del qual serà diriment en cas d'empat per a la presa d'acords de la mesa electoral, i actuarà com a secretari de la mesa el de menor edat.  
Article vint-i-vuit. Votacions per a l'elecció del president  
28.1. En el dia i l'hora fixats en la convocatòria, es constituirà l'assemblea en primera o en segona convocatòria.  
En començar la sessió, el president de la mesa procedirà a la presentació dels candidats.  
Abans de la votació, cadascun dels candidats exposarà el seu programa davant l'assemblea.  
Tot seguit es procedirà a la votació. Cada membre de l'assemblea tindrà dret a un vot i en cada papereta sols es podrà votar un del candidats.  
En acabar la votació la mesa electoral procedirà al recompte dels vots.  
28.2. Serà elegit president de la federació el candidat que obtinga el vot de la majoria absoluta dels membres presents en l'assemblea, la qual s'estableix en la meitat mes un dels vots emesos.  
28.3. Si cap candidat no obté la majoria establerta en la primera votació, aquesta es repetirà novament entre els dos candidats que mes vots obtinguen, i resultarà elegit el que aconseguesca la majoria.  
28.4. En cas d'empat a vot entre candidats, si no es possible l'aplicació del que disposa el paràgraf anterior, es faran totes les votacions prèvies i específiques que calguen per tal de dirimir l'empat, i tot seguit es procedirà a la votació final entre els dos candidats majoritaris.  
28.5. En concloure l'elecció, s'alçarà acta del resultat i serà lliurada a la junta electoral federativa.  
Transcorreguts els terminis de presentació de possibles recursos davant la junta electoral federativa i el Comitè Valencià de Disciplina Esportiva, la junta electoral federativa comunicarà els resultats a la Direcció General de l'Esport.  
En cas d'haver-hi un sol candidat proclamat, no se celebrarà la votació i el candidat es limitarà a exposar el seu programa davant l'assemblea.  
Article vint-i-nou. Vot per correu i delegació de vot  
En les eleccions a president de la federació no s'admetrà el vot per correu ni la delegació de vot. El vot haurà de realitzar-se personalment, identificant-se prèviament amb el DNI o qualsevol altre document que permeta acreditar la identitat del votant.  
Article trenta. Proclamació del president  
En concloure les eleccions i ser proclamat definitivament el nou president de la federació, el president cessant posarà a la disposició del successor, en el termini màxim de cinc dies hàbils a comptar des de la proclamació definitiva, tota la documentació relativa a la federació.  
Després de la proclamació definitiva, el president electe haurà de designar la junta directiva i comunicar-ne la composició a la Direcció General de l'Esport.  
Article trenta-u. Incompliment dels terminis o tràmits  
Si en qualsevol federació no s'acomplís algun dels tràmits o terminis previstos en aquesta ordre, la Direcció General de l'Esport podrà procedir al nomenament de la comissió gestora, mesa electoral o junta electoral federativa.  
També, excepcionalment i singularment, podrà autoritzar una modificació dels terminis i de les altres disposicions previstes en aquesta ordre i arbitrar les mesures extraordinàries que calguen per al normal desenvolupament del procés electoral, sense perjudici de les responsabilitats en què puguen incórrer els causants del fet.  
DISPOSICIONS ADDICIONALS   
Primera  
En aquelles federacions que agrupen diferents modalitats esportives, s'estableixen com a modalitats principals, als efectes del que disposa l'article 8.2.a d'aquesta ordre, les següents:  
Federació esportiva   
de la Comunitat Valenciana Modalitat principal  
Futbol Futbol  
Natació Natació  
Patinatge Hoquei sobre patins  
Esports d'hivern Esquí  
Gimnàstica Gimnàstica olímpica  
Karate Karate  
Ciclisme Ciclisme  
Segona  
En aquelles federacions que agrupen diferents modalitats esportives i cap d'aquestes no tinga caràcter principal, s'estableixen com a modalitats, als efectes del que disposa l'article 8.2.b d'aquesta ordre, les següents:  
Federació Esportiva   
de la Comunitat Valenciana Modalitats  
Esports aeris: modalitats 9. 1. Vol sense motor  
 2. Vol acrobàtic  
 3. Aerostació  
 4. Aeromodelisme  
 5. Paracaigudisme  
 6. Ala de pendent  
 7. Vol lliure  
 8. Vol a vela  
 9. Ultralleugers  
Tir olímpic: modalitats 2 1. Tir al plat  
 2. Tir de precisió   
DISPOSICIONS FINALS  
Primera  
Per a l'adequat desplegament i execució del que disposa aquesta ordre, es faculta el director general de l'Esport per a dictar les resolucions necessàries.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós-administratiu en el termini de dos mesos, a comptar des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs requerirà la comunicació prèvia a la Conselleria de Cultura.  
Tot això de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 31 de maig de 1994  
La consellera de Cultura,  
PILAR PEDRAZA MARTÍNEZ


Còpia Permalink ELI